﻿ Andreea-Monica State-Știrbu Cercetător în sociologie Alege să fii fericit! - articol apărut în nr.32 al revistei SINTEZA, revistă de gândire strategică - "Orice om vrea să fie fericit, dar pentru a reuşi trebuie să afle întâi ce e fericirea". Jean Jacques Rousseau De-a lungul timpului s-a vorbit mult despre tema fericirii. Cu toate că este un subiect important și vast, este o temă dificil de acoperit într-un articol, dar am vrut totuși să ofer o viziune simplă, și probabil utilă. Ca definiție, se poate spune că sensul ei de bază este starea de satisfacție, plenitudine care se caracterizează prin efectele sale benigne în toate sferele vietii noastre. Când spun fericire, înglobez mai multe niveluri de fericire, așa cum spunea scriitorul Renny Yagosesky, într-un articol despre căutarea fericirii, publicat în 2004, în comunitatea virtuala GestioPolis. În primul rând, el se referea la fericirea care are legătură cu comportamentul infantil, care se obține prin intermediul celor cinci simțuri, fiind un nivel primar de fericire. Scriitorul face referire și la fericirea emoțională, legată de emoțiile și relațiile personale, momentele în care primim atenție și dragoste sunt momente fericite, care depind de ceea ce alții ne oferă. Al treilea nivel de fericire la care se referă este fericirea materială, care se bazează pe realizările pe plan profesional și personal și altele pe care le percepem în concordanță cu valorile noastre. Al patrulea nivel de fericire se referă la capacitatea de a te bucura de tot ce ai. În cadrul acestui nivel este prețuită tăcerea, armonía și pacea, au fost depășite stereotipurile și a fost găsit un stil de viață propriu, care este confortabil, relaxant și auto-controlat. Ultimul nivel de fericire luat în considerare de scriitorul Renny Yagosesky este transcenderea de sine. La acest nivel au ajuns marii maestri guru, care nu cred în moarte, iar legătura lor cu natura este reverențioasă. Pentru ei, fericirea este posibilă doar în integrare, compasiune, serviciu și vindecare pentru toți. Filosoful german Bertrand Russell distinge în cartea sa, În căutarea fericirii, două categorii diferite: ceea ce ne face fericiți și ceea ce ne face nefericiți. Această perspectivă simplistă se referă la faptul că a fi fericit nu se referă la depășirea tuturor obstacolelor, să nu ai nicio preocupare, să nu te simți niciodată trist, ci se referă la un sentiment prelungit de satisfacție față de viață și față de capacitățile de sine. Fericirea este unul dintre sentimentele cele mai importante ale umanității. Fericirea o găsim în nenumărate aspecte ale vieții noastre și de multe ori nu prețuim adevărata valoare de a fi fericit. Unii spun că nu există fericire completă, dar pare a fi o scuză, pentru că fericirea nu trebuie așteptată, trebuie creată. Tânjim după fericire... dar ea se află în fiecare dintre noi și pentru a fi fericit trebuie să învățăm să ne iubim, să ne acceptăm, și să trăim cu noi înșine. Avem posibilitatea de a ne alege modul de viață, ceea ce ne permite să fim în armonie cu noi înșine și ne face responsabili de fericirea noastră. Acest lucru nu înseamnă că trebuie să trăim mai multe experiențe pozitive decât negative, ci de a învăța să integrăm fiecare experiență pe care ne-o oferă viața și să ne dăm seama că fiecare este o lecție de viață, la fel de utilă. Să fii fericit înseamnă să fii mulțumit de viața ta, cu tot ceea ce se află în ea. Mulți poate confundă fericirea cu bucuria, dar deosebirea este că fericirea este de durată, în timp ce bucuria este trecătoare. Andreea-Monica State-Știrbu Cercetător în sociologie Cand suntem cu adevărat fericiți nu contează ce se întâmplă, nu contează dacă trecem printr- un moment dificil, pentru că găsim momente să zâmbim, nu contează dacă mai și cădem, pentru că ne ridicăm din nou, nu contează dacă greșim, pentru că încercăm iar. Fericirea cred că ar trebui să fie acea forță motivațională care ne ghidează acțiunile, în fiecare zi. Președintele Statelor Unite, Abraham Lincoln a spus odată că "Majoritatea oamenilor sunt fericiți în măsura în care hotărăsc să fie", un citat folosit frecvent când se vorbește despre fericire, deoarece împărtășește ideea că fericirea este o alegere, iar noi ne alegem gândurile și acțiunile, fie că acestea ne apropie sau ne îndepărtează de fericire. Mai jos vă propun să reflectați la câteva dintre semnificațiile pe care le are fericirea pentru mine: Fericirea este optimism Antonio Gala spunea că "Găsești fericirea abia atunci când îți dai seama că nimic nu este prea important". Persoanele care știu să privească viața dintr-un unghi pozitiv, care au simțul umorului, care sunt expansive, care sunt capabile să relativizeze evenimentele problematice sau pe cele cauzatoare de durere, mereu reușesc să fie mai fericite când sunt fericite și mai puțin nefericite atunci când sunt nefericite. Persoanele optimiste privesc în față viitorul și acționează, nu se blochează în fața unor situații nefavorabile, ci din contră, profită de ele, ca trambulină către schimbare. Persoanele pozitive găsesc fericirea în lucrurile mici, care mereu sunt multe, și astfel fericirea lor este mai de durată. Fericirea este motivație "Secretul fericirii nu este de a face mereu ceea ce se doreşte, ci de a iubi mereu ceea ce se face", spunea Lev Tolstoi. Motivația este tot o formă de optimism, care constă în avea ca destinație un port și de a-i stabili traseul, înseamnă a ști ce vrei în viață, și a iubi fiecare lucru și fiecare pas care contribuie la reușită. Lucrurile care motivează, și drept urmare, care ne fac fericiți, pot fi foarte diferite, sunt miliarde de opțiuni, dar așa cum sunt multe variante de bomboane de ciocolată și ingredientul principal al fiecăreia este ciocolata, așa se întâmplă și în cazul fericirii. Fericirea este seninătatea emoțională "Fericirea apare atunci când ceea ce gândesti, ceea ce spui și ceea ce faci sunt în armonie", afirma Mohandas K. Gandhi. Echilibrul emoțional este o stare perfectă pentru a percepe situațiile într-o formă mai obiectivă, pentru a fi mai receptivi la mediul nostru și de a fi capabili să trăim momentul prezent în toată plinătatea lui, fără nerăbdare sau neliniște. Fericirea este generozitate Buddha sunea că: "Mii de lumânări pot fi aprinse de la flacăra unei singure lumânări şi durata acesteia nu va fi scurtată. Fericirea niciodată nu scade dacă este împărţită". Un studiu al Universității din Sud, Sewanee, Tennessee confirmă faptul că a fi bun cu ceilalți îmbunătățește starea de spirit a oamenilor, dar și sănătatea mentală. În general oamenii încearcă să își facă pe plac lor înșiși, pentru a se simți bine, însă cel mai bun mod de a fi fericit este de a mulțumi pe altcineva. Andreea-Monica State-Știrbu Cercetător în sociologie Fericirea este creativitate "Fericirea se bazează pe doi piloni: să iei viața ca pe un joc și să oferi dragoste pentru ceilalți", spunea Robert Baden-Powell. Creativitatea este o resursă personală, o virtute valoroasă atunci când trebuie să înfruntăm viața. Persoanele creative sunt capabile să vada un întreg univers în ceva în care alții nu văd nimic, să facă din viață un joc, să se bucure la maximum de cel mai nesemnificativ moment și pot face față cu brio în fața adversităților. Fericirea este stimă de sine Rousseau spunea că: "Nimeni nu poate fi fericit dacă nu se bucură de stimă". Dacă avem o părere bună despre noi înșine, încredere în proprile puteri, valori și decizii atunci pașii noștri în viață vor fi mai fermi. Stima de sine implică trăirea vieții fără a face comparații și fără dependențe, implică acceptare și forță interioară. Fericirea este accesibilă oricui, și oricine se poate bucura de sine și de viața minunată care i- a fost oferită de Dumnezeu. Cea mai lungă cercetare despre fericire a început în 1938, a durat 75 de ani, a fost realizată de către Universitatea Harvard, și a urmărit anual viețile a 724 de barbați cu statute sociale diferite. Concluzia acestui studiu este că relațiile bune ne fac mai fericiți și mai sănătoși. Studiul arată că oamenii care au legături sociale mai bune cu familia, prietenii sunt mai fericiți, mai sănătoși, spre deosebire de cei care au legături sociale mai slabe, deci legăturile sociale ne fac bine. Un alt lucru important al acestui studiu este că nu cantitatea relațiilor umane este importantă, ci calitatea lor. Studiul arată că a trăi în conflict este dăunător, de exemplu căsătoriile cu conflicte mari, fără prea multă afecțiune, dăunează mult sănătatea, mai mult decât divorțul. O importanță majoră care reiese din studiu se referă la faptul că relațiile bune protejează și creierul, nu doar trupul. De-a lungul timpului, studiul a arătat că persoanele care au prețuit relațiile cu familia, cu prietenii, cu comuniitatea au ajuns cel mai bine. Fericirea este contagioasă Fericirea noastră depinde evident de alegerile noastre, dar și de persoanele care ne înconjoară. Acest lucru este dovedit de un studiu, realizat la Universitatea Harvard si Universitatea din California, pe o durată de 20 de ani, între 1983-2003, la care au participat aproximativ 5000 de persoane și care au ajutat la dovedirea teoriei că fericirea este contagioasă. A fost surprinzător faptul că fericirea se poate transmite până la trei grade de cunoștințe. Fiind fericiți, îl putem face fericit pe prietenul unui prieten al prietenului nostru. Astfel, se poate vorbi despre o rețea socială de fericire. Fericirea este deci personală, atunci când alegerile sunt proprii și ne influențează direct viața, și colectivă, deoarece există o legătură între persoanele aceluiași grup. Studiul arată că probabilitatea de a fi fericit crește cu 42% în cazul în care un prieten fericit trăiește la mai puțin de 800 de metri. Această cifră scade la 22% dacă un prieten locuiește la cel puțin 1,6 km, și continuă să scadă pe măsură ce distanța se mărește, și încetează să mai fie semnificativă pe distanțe mari. Alte date interesante din studiu arată că șansele de fericire cresc cu 34% dacă avem vecini fericiți, șansele cresc cu 14% dacă un frate sau o soră fericit(ă) locuiește în apropiere, cu 8% dacă soțul este fericit și există posibilitatea ca șansa de a fi fericit să crească cu 15,3%, dacă contactul cu persoana fericită este direct, cu 9,8% dacă este o persoană de gradul al doilea (prietenul unui prieten) și cu 5,6% dacă este de gradul al treilea. Fericirea este adesea legată de starea noastră de sănătate. Organizația Mondială a Sănătății Andreea-Monica State-Știrbu Cercetător în sociologie definește fericirea ca fiind o componentă integrantă a stării noastre de sănătate, și astfel există un imens interes de a fi sănătos, chiar și pentru sănătatea noastră. Goana după fericire Sunt multe persoane care se întreabă care este scopul acestei vieți... Unii sunt obosiți să trăiască, alții și-au pierdut orice speranță. Unii se străduiesc să devină bogați, crezând că acest lucru îi va face fericiți. Unii sunt bogați, dar nu au sănătate. Unii aleg anumite profesii crezând că acelea le vor aduce fericirea. Alții caută fericirea în relații. Această incapacitate de a mențíne o fericire pură și durabilă este rezultatul unei lipse de forță interioară și de valori spirituale. Căldura și bunăstarea fericirii sunt ascunse în interiorul ființei umane. Acțiunile adevărate sunt pure și puritatea este mama fericirii și a bunăstării. Comorile spirituale includ orientări cu privire la modul de îmbunătățire a personalității și activităților. Pentru multe persoane, progresul și schimbările personale sunt cheile care deschid poarta către fericire, dar în timp ce așteaptă marea fericire ar trebui să fie atente să nu piardă micile bucurii. Fericirea nu are preț. Nu se poate cumpăra, vinde sau negocia. Calitatea conștiinței și a activităților persoanelor determină adevărata bogăție a vieții noastre. Ce este fericirea?! Pentru un căutător ca mine, este calea străbătută, încurajându-mă să descopăr viața, în fiecare zi, să o trăiesc și de ce nu, să îndrăznesc să simt durerea, atunci când apare. Nu cred că atunci când ți se întâmplă ceva trist și dureros încetezi să fii fericit. Cred că putem fi triști, fără să fim nefericiți. Fericirea este o alegere de fiecare zi, alegem să fim fericiți indiferent unde ne aflăm și ce ni se întâmplă. Mulți oameni în goana după fericire, uită să fie fericiți, uită că fericirea sălășluiește în fiecare dintre noi sau că ne-o putem construi singuri punând la un loc toate lucrurile bune din viața noastră. "Vrei să fii fericit? – scria Eugen Ionesco. Nu privi în sus, priveşte în jos. Dacă vei privi în sus, vei vedea oameni mai fericiţi ca tine, şi te va durea. Priveşte în jos, la cea mai mare nenorocire, la un orb. Priveşte un orb, şi te vei duce liniştit acasă. Să-i mulţumeşti lui Dumnezeu pentru prezentul pe care-l trăieşti. Preţuieşte înainte de a pierde”. Bibliografie: Bertrand Russell, La conquista de la felicidad, Ed. Debolsillo, 2003. George E. Vaillant, Triumphs of experience, The men of the Harvard Grand Study, Harvard University Press, 2012. James H Fowler, Nicholas A Christakis. Dynamic spread of happiness in a large social network: longitudinal analysis over 20 years in the Framingham Heart Study. British Medical Journal, 2008. 